[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 06.06.2005

COM(2005) 238 τελικό

2005/0110 (CNS)

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 3317/94 όσον αφορά τη διαβίβαση αιτήσεων αδειών αλιείας στις τρίτες χώρες

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Πριν την λήξη ενός πρωτοκόλλου αλιευτικής συμφωνίας, τα συμβαλλόμενα μέρη προβαίνουν σε διαπραγματεύσεις με στόχο την ανανέωσή του. Μετά το πέρας της διαδικασίας διαπραγμάτευσης για την ανανέωση του πρωτοκόλλου, τα μέρη μονογράφουν επίσης, εκτός από το νέο κείμενο του πρωτοκόλλου και το παράρτημά του, μία ανταλλαγή επιστολών σχετικά με την προσωρινή εφαρμογή του νέου πρωτοκόλλου μέχρι μία ημερομηνία έτσι ώστε να μη σημειωθεί διακοπή των αλιευτικών δραστηριοτήτων του κοινοτικού στόλου στην αποκλειστική οικονομική ζώνη (ΑΟΖ) της εν λόγω τρίτης χώρας μεταξύ της λήξης του προηγουμένου πρωτοκόλλου και του νέου πρωτοκόλλου που αποτελεί αντικείμενο της διαπραγμάτευσης. Στις περισσότερες περιπτώσεις, η προσωρινή αυτή ημερομηνία εφαρμογής ορίζεται από την επομένη της ημερομηνίας λήξης του προηγούμενου πρωτοκόλλου.

Όταν μονογραφεί το σύνολο των εγγράφων αυτών, οι υπηρεσίες της Επιτροπής κινούν την αναγκαία διαδικασία προκειμένου να υποβληθεί επίσημη πρόταση της Επιτροπής, η οποία στη συνέχεια διαβιβάζεται για έγκριση στο Συμβούλιο. Η διαδικασία αυτή περιλαμβάνει δύο σκέλη: αφενός έναν κανονισμό του Συμβουλίου (κανονισμός) με γνώμη του Ευρωπαϊκού Κοινοβουλίου, αφετέρου μια απόφαση του Συμβουλίου (απόφαση) για τον καθορισμό της κατανομής των αλιευτικών δυνατοτήτων μεταξύ των κρατών μελών και για την έγκριση της εν λόγω ανταλλαγής επιστολών για την προσωρινή εφαρμογή του πρωτοκόλλου. Πρόκειται για διαδικασία η οποία μπορεί να διαρκέσει αρκετούς μήνες. Το δεύτερο σκέλος έχει ως στόχο την πρόβλεψη του χρόνου λήψης απόφασης από το Συμβούλιο. Ωστόσο, μπορεί να συμβεί η απόφαση του Συμβουλίου να εκδοθεί αρκετούς μήνες μετά την ημερομηνία προσωρινής εφαρμογής που προβλέπεται στην ανταλλαγή επιστολών, λόγω του γεγονότος ότι η ημερομηνία λήξης των διαπραγματεύσεων εξαρτάται από την τρίτη χώρα.

Προκειμένου να μπορούν στο ενδιάμεσο διάστημα να χρησιμοποιηθούν οι αλιευτικές δυνατότητες που προβλέπονται στο νέο πρωτόκολλο, η παρούσα πρόταση έχει ως στόχο να επιτρέψει στην Επιτροπή να εξετάζει χωρίς καθυστέρηση τις αιτήσεις αλιευτικών δυνατοτήτων των κρατών μελών και να τις διαβιβάζει στην τρίτη χώρα. Είναι όντως προς το συμφέρον της Κοινότητας να αποφύγει οποιαδήποτε αναστολή, έστω και προσωρινή, των αλιευτικών δραστηριοτήτων, η οποία θα μπορούσε να προκαλέσει βλάβη τόσο στην Ευρωπαϊκή Κοινότητα όσο και στους σχετικούς αλιευτικούς στόλους.

Εν αναμονή της έκδοσης της απόφασης του Συμβουλίου σχετικά με την ανταλλαγή επιστολών για την προσωρινή εφαρμογή του νέου πρωτοκόλλου αλιευτικής συμφωνίας καθώς και για την κατανομή των αλιευτικών δυνατοτήτων μεταξύ των κρατών μελών, η παρούσα πρόταση προβλέπει τις προσωρινές διατάξεις που επιτρέπουν τη διαβίβαση από την Επιτροπή αλιευτικών αδειών προς την τρίτη χώρα με βάση τη μέθοδο κατανομής που χρησιμοποιήθηκε βάσει της συμφωνίας, λαμβάνοντας υπόψη την αρχή της σχετικής σταθερότητας. Εφόσον πληρούνται όλοι οι όροι που απαιτούνται από το νέο πρωτόκολλο, η διαβίβαση αυτή επιτρέπει στην τρίτη χώρα να εκδώσει τις άδειες και να επιτρέψει στα σκάφη που επιθυμούν να αλιεύσουν στην σχετική ΑΟΖ, λαμβάνοντας υπόψη την ημερομηνία που προβλέπεται στην ανταλλαγή επιστολών. Το γεγονός ότι η πρόταση αφορά αποκλειστικά ανανεώσεις συμφωνιών, επιτρέπει να εφαρμοστεί προσωρινά η υφιστάμενη μέθοδος κατανομής αφήνοντας σε άλλες συμφωνίες τη δυνατότητα καθορισμού μιας ενδεχόμενης νέας κατανομής.

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,

την πρόταση της Επιτροπής[1],

τη γνώμη του Ευρωπαϊκού Κοινοβουλίου[2],

τη γνώμη της Οικονομικής και Κοινωνικής Επιτροπής[3],

Εκτιμώντας τα εξής:

(1) Βάσει των αλιευτικών συμφωνιών που συνάφθηκαν μεταξύ της Ευρωπαϊκής Κοινότητας και τρίτων χωρών, τα συμβαλλόμενα μέρη αναλαμβάνουν, πριν τη λήξη της περιόδου ισχύος κάθε πρωτοκόλλου, τη διεξαγωγή διαπραγματεύσεων με σκοπό τον καθορισμό, κατόπιν κοινής συμφωνίας, του περιεχομένου ενός νέου πρωτοκόλλου για την επόμενη περίοδο και μονογραφούν, μετά την έγκριση του πρωτοκόλλου, την ανταλλαγή επιστολών σχετικά με την προσωρινή εφαρμογή του μέχρι μία συγκεκριμένη ημερομηνία προκειμένου να επιτραπεί η συνέχιση των αλιευτικών δραστηριοτήτων.

(2) Βάσει του άρθρου 5 παράγραφος 2 του κανονισμού (ΕΚ) αριθ. 3317/94 του Συμβουλίου, της 22ας Δεκεμβρίου 1994, σχετικά με τον καθορισμό των γενικών διατάξεων για τις άδειες αλιείας στα ύδατα τρίτης χώρας βάσει αλιευτικής συμφωνίας[4], η Επιτροπή εξετάζει τις αιτήσεις κάθε κράτους μέλους λαμβάνοντας υπόψη τις αλιευτικές δυνατότητες που του έχουν κατανεμηθεί και τις διαβιβάζει στη σχετική τρίτη χώρα.

(3) Στην περίπτωση που δεν μπορεί να περατωθεί η διαδικασία έγκρισης, εκ μέρους του Συμβουλίου, της πράξης που αφορά την ανταλλαγή επιστολών σχετικά με την προσωρινή εφαρμογή του νέου πρωτοκόλλου και για την κατανομή των αλιευτικών δυνατοτήτων μεταξύ των κρατών μελών πριν από την ημερομηνία της εν λόγω προσωρινής εφαρμογής, είναι σκόπιμο να προβλεφθούν, προκειμένου να αποφευχθεί διακοπή των αλιευτικών δραστηριοτήτων των σκαφών της Κοινότητας, προσωρινές διατάξεις που επιτρέπουν τη διαβίβαση από την Επιτροπή των αιτήσεων αδειών αλιείας προς την σχετική χώρα λαμβάνοντας υπόψη την αρχή της σχετικής σταθερότητας.

(4) Ο κανονισμός (ΕΚ) αριθ. 3317/94 πρέπει να υποστεί σχετική τροποποίηση,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 5 παράγραφος 2 του κανονισμού (ΕΚ) αριθ. 3317/94, προστίθεται το ακόλουθο εδάφιο :

« Εάν το Συμβούλιο δεν έχει ακόμη εγκρίνει την πράξη σχετικά με την προσωρινή εφαρμογή νέου πρωτοκόλλου αλιευτικής συμφωνίας με τρίτη χώρα, η οποία καθορίζει ιδίως την κατανομή των αλιευτικών δραστηριοτήτων μεταξύ των κρατών μελών, η Επιτροπή διαβιβάζει στην τρίτη χώρα τις αιτήσεις αδειών σύμφωνα με το πρώτο εδάφιο, υπό την επιφύλαξη των διατάξεων που θα θεσπιστούν μεταγενέστερα από το Συμβούλιο. Για τους σκοπούς της διαβίβασης αυτής, η Επιτροπή εφαρμόζει τη μέθοδο κατανομής που ίσχυε δυνάμει του προηγουμένου πρωτοκόλλου. »

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

[1] ΕΕ C της , σ. .

[2] ΕΕ C της , σ. .

[3] ΕΕ C της , σ. .

[4] ΕΕ L 350, της 31.12.1994, σ. 13.